**Vyhodnotenie plánu aktivít KPSS za rok 2023**

Informatívna správa v zmysle strategického dokumentu

Komunitný plán sociálnych služieb mesta Trnavy na roky 2021 – 2025

Správu o aktivitách v zmysle komunitného plánu sociálnych služieb mesta Trnavy („KPSS“) za rok 2023 spracovalo Mesto Trnava v spolupráci s aktívnymi partnermi mesta v oblasti poskytovania sociálnych služieb a ďalšej sociálnej pomoci.

V správe venujeme pozornosť kľúčovým zámerom. Komplexné zhodnotenie plánu aktivít je súčasťou vyhodnotenia v súbore Excel.

*Prehľad o plnení plánu aktivít*

*Tabuľka č. 1 – Prehľad o plnení zámerov KPSS za rok 2023*

|  |  |  |  |  |
| --- | --- | --- | --- | --- |
| **Oblasť** | **Zámery v zmysle akčného plánu KPSS pre rok 2023** | | | |
| **Plánované** | **Zrealizované** | **Čiastočne zrealizované** | **Nezrealizované** |
| Prierezová oblasť | 18 | 11 | 4 | 3 |
| Deti, mládež a rodina | 10 | 10 |  |  |
| Seniori | 2 | 2 |  |  |
| Osoby so zdravotným znevýhodnením | 9 | 4 | 1 | 4 |
| Osoby ohrozené sociálnym vylúčením | 23 | 22 | 1 |  |
| **Spolu** | **62** | **49** | **6** | **7** |

*Graf č. 1 – Projektové zámery KPSS za rok 2023 podľa charakteru zámeru*

*Prierezové ciele*

K monitorovaniu potencionálnych a existujúcich poberateľov sociálnych služieb uvádzame:

* Na základe priebežného monitorovania existujúcich a žiadaných kapacít sociálnych služieb obyvateľov v území Trnavy odbor sociálny MsÚ eviduje naďalej **významnú potrebu** umiestňovania klientov v **špecializovanom zariadení pre dospelých**.
* Vyšší je aj dopyt po službe v špecializovanom zariadení pre deti s poruchou autistického spektra, deti a staršie deti (14+) a mladých dospelých, ambulantná aj týždenná forma. Takáto služba obyvateľom v meste a aj úzkom okolí absentuje.
* Chýbajúcimi sociálnymi službami sú zariadenie opatrovateľskej služby pre ľudí bez domova, útulok pre jednotlivcov / rodiny, odľahčovacia služba pre osoby starajúce sa o zdravotne (predovšetkým mentálne) postihnutých.
* Dopyt je ďalej evidovaný po sociálnej službe poskytovanej v nocľahárni, osobitne pre ženy.

V rámci zvyšovania kvality sociálnych služieb prostredníctvom vzdelávania ľudských zdrojov všetky participujúce organizácie uvádzajú priebežné ďalšie vzdelávanie odborného personálu nielen v zmysle platnej legislatívy, ale tiež za účelom zvyšovania odbornosti zamestnancov a ich osobného rastu.

Mesto Trnava posilňuje výkon terénnej sociálnej práce.

Príprava zámerov v území Trnavy participatívnym spôsobom je na predpokladanej úrovni.

Práca v oblasti zvyšovania povedomia obyvateľov o sociálnych službách, sociálnej pomoci a celkové scitlivovanie obyvateľov v sociálnej oblasti nedosahuje plánovanú úroveň a výsledky.

**Plnenie prierezových úloh** (dotýkajúcich sa všetkých cieľových skupín KPSS) v tejto oblasti hodnotíme ako **uspokojivé.**

*Deti, mládež a rodina*

V roku 2023 v Trnave vzrástol počet organizácií s akreditáciou na výkon opatrení sociálnoprávnej ochrany detí a sociálnej kurately.

Zaži v Trnave v spolupráci s Mestom Trnava vybudovalo prvú klubovňu pre mladých dospievajúcich v Modranke v r. 2022. Od roku 2023 sú otvorené už tri klubovne, vybudovanie štvrtej sa pripravuje.

Počet sociálnych pedagógov v školách vzrástol. Mesto od roku 2023 podrobne monitoruje obsadené a chýbajúce pracovné pozície pomáhajúcich pedagogických a odborných zamestnancov škôl. Prepočítaný počet takýchto zamestnancov škôl v zriaďovateľskej pôsobnosti Mesta Trnavy na konci roka 2023 predstavoval 100,75 zamestnanca. Školy uviedli celkovú potrebu 148 zamestnancov.

V rámci zvyšovania kapacity materských škôl mesto v roku 2023 zriadilo materskú školu na Ul. Spojná 6 s kapacitou 100 miest (5 tried).

**Plnenie úloh** pre cieľovú skupinu Deti, mládež a rodina hodnotíme ako **uspokojivé.**

*Seniori*

**Plnenie úloh** v oblasti pomoci seniorom hodnotíme ako **uspokojivé.**

*Osoby so zdravotným znevýhodnením*

V roku 2023 bol vybudovaný nový denný stacionár AutiSvet poskytovateľa Spoločnosť pre zmysluplný život s kapacitou 20 klientov.

Realizácia naplánovaných zámerov v tejto oblasti (aj čiastočná) dosiahla úroveň plnenia 56 %. Najmä koncom roka sme zaznamenali problémy pri zabezpečovaní domácej opatrovateľskej starostlivosti.

**Plnenie úloh** z týchto dôvodov hodnotíme ako **menej uspokojivé**.

*Osoby ohrozené sociálnym vylúčením*

V roku 2023 boli v území Trnavy registrovaní noví poskytovatelia terénnej sociálnej služby krízovej intervencie, a to IPčko a TENENET. Trnavská arcidiecézna charita poskytuje sociálnu službu v nízkoprahovom dennom centre v obnovených priestoroch s vyššou kapacitou od 11/2023.

**Plnenie úloh** v tejto oblasti v sledovanom roku hodnotíme ako **uspokojivé**.

*Výdavky Mesta Trnavy na sociálnu starostlivosť*

Mesto Trnava z rozpočtu mesta:

* financuje vlastné priame výdavky na sociálnu starostlivosť vrátane niektorých sociálnych služieb,
* formou príspevkov financuje Stredisko sociálnej starostlivosti, príspevkovú organizáciu mesta,
* čiastočne finančne podporuje rozpočtovú organizáciu mesta, Zariadenie pre seniorov v Trnave,
* financuje centrum ConnecTT zriadené pre cudzincov v meste,
* spolufinancuje projekty a granty, o ktoré Mesto Trnava žiada z grantových schém,
* v zmysle zákona č. 448/2008 Z. z. o sociálnych službách v platnom znení finančne prispieva na prevádzku poskytovanej sociálnej služby neverejným poskytovateľom,
* poskytuje príspevok v zmysle zákona č. 305/2005 Z. z. o sociálnoprávnej ochrane detí a sociálnej kuratele,
* príspevky občanom (uľahčenie osamostatnenia sa mladým ľuďom, príspevky pre seniorov, rodiny s deťmi a pre osoby v krízových situáciách) v zmysle VZN č. 468,
* finančnou aj nefinančnou formou podporuje pomáhajúce organizácie tretieho sektoru v území mesta,
* finančne aj nefinančne podporuje verejnoprospešné aktivity v meste napr. prostredníctvom mestského grantového programu,
* financuje posudkovú činnosť odkázanosti na sociálnu službu.

*Výdavky v pôsobnosti Mesta Trnavy na sociálnu starostlivosť za 2020 – 2023*

|  |  |  |  |  |  |  |  |
| --- | --- | --- | --- | --- | --- | --- | --- |
| **Zdroj financovania** | **2020** | **2021** | | **2022** | | **2023** | |
| Mesto Trnava | 3 480 939 € | 3 525 447 € | | 3 924 376 € | | 4 454 633 € | |
| Zariadenie pre seniorov v Trnave, rozpočtová organizácia mesta | 556 780 € | 626 570 € | | 805 167 € | | 952 895 € | |
| Externé zdroje (ŠR, MPSVaR SR, iné) | 1 207 996 € | 1 322 826 € | | 1 111 972 € | | 1 180 922 € | |
| **Spolu** | **5 245 715 €** | **5 474 843 €** | | **5 841 515 €** | | **6 588 450 €** | |
| *Zdroj: Záverečný účet Mesta Trnavy za príslušný rok* | | |  | |  | |  | |

*Mestský grantový program*

V oblasti sociálnej starostlivosti a všestrannej záujmovej činnosti zameranej na zmysluplne trávený voľný čas mesto prerozdelilo celkom 638 050,- eur. Z toho:

1. Sociálna oblasť: 59 940,- eur / 9 projektov
2. Oblasť zdravie a drogová prevencia: 5560,- eur / 4 projekty
3. Oblasť výchova a vzdelávanie: 14 550,- eur / 10 projektov
4. Aktivity mládeže: 24 000,- eur / 14 projektov
5. Športové aktivity: 460 500,- eur / 51 projektov
6. Záujmová, umelecká činnosť a kultúrne aktivity: 73 500,- eur / 18 projektov

*Finančná a nefinančná podpora subjektov poskytujúcich sociálne služby a ďalšiu sociálnu pomoc*

V prípade, kedy Mesto Trnava nezabezpečuje niektorú zo sociálnych služieb, túto v území zabezpečuje neverejný poskytovateľ a Mesto Trnava mu finančne prispieva na zabezpečovanie takejto služby. V roku 2023 **mesto prispelo v zmysle zákona NR SR č. 448/2008 Z. z. o sociálnych službách** v platnom znení **neverejným poskytovateľom sociálnej služby** v dennom stacionári, v zariadení pre seniorov (mimo zriaďovateľskej pôsobnosti Mesta Trnavy), v zariadení opatrovateľskej služby, na prevádzku nízkoprahového denného centra a opatrovateľskú službu v domácom prostredí klientov sumou celkom 229 611,- eur.

Piatim **organizáciám zabezpečujúcim výkon opatrení** v zmysle zákona č. 305/2005 Z. z. **o sociálnoprávnej ochrane detí a sociálnej kuratele** v platnom znení Mesto Trnava rozdelilo **príspevok** v celkovej výške 15 000,- eur.

Mesto podporilo subjekty poskytujúce sociálne služby a ďalšiu sociálnu pomoc aj nefinančne, a to prostredníctvom bezodplatného nájmu priestorov, v ktorých subjekty pôsobia. V sociálnej oblasti sa jednalo celkom o 20 subjektov. **Nefinančná podpora** pre tieto organizácie v roku 2023 predstavovala 79 719,- eur.

*Projekty podpory rozvoja sociálnej oblasti*

Projekty podpory rozvoja sociálnej oblasti sa zameriavajú na dobudovanie kompletnej siete sociálnych služieb pre všetky cieľové skupiny v spolupráci s neverejnými poskytovateľmi sociálnych služieb, vytváranie partnerstiev a realizáciu projektov zameraných na sociálny a komunitný rozvoj.

V rámci projektov s podporou Implementačnej agentúry MPSVaR SR Mesto Trnava od roku 2020 zabezpečuje výkon terénnej sociálnej práce v území Trnavy (podporené 2 pracovné miesta). Na prípravu ďalších investičných projektov v roku 2023 neboli čerpané finančné prostriedky.

Mesto Trnava sa snaží posilniť inkluzívne a multikultúrne spoločenstvo prostredníctvom nového centra **ConnecTT**, ktorý je od 11/2023 **kontaktným bodom pre všetkých cudzincov žijúcich v Trnave**.

V rámci komunitného plánovania sociálnych služieb a ďalšej sociálnej pomoci sa v roku 2023 uskutočnilo 6 stretnutí, z toho 3 boli prioritne orientované na pomoc odídencom z Ukrajiny, 1 prezentačno-diskusné stretnutie zamerané na vzdelávanie detí s ťažkým zdravotným postihnutím, 1 interné stretnutie ku vzdelávaniu detí so špeciálnymi výchovno-vzdelávacími potrebami, 1 stretnutie bolo spoločným stretnutím organizácií participujúcich na KPSS.

V Trnave 11. júna 2024

Spracovala: Z. Královičová, OSPaPM MsÚ Trnava